CELEX: 62021CN0450
Language: mt
Date: 2021-07-20 00:00:00
Title: Kawża C-450/21: Talba għal deċiżjoni preliminari mressqa mit-Tribunale ordinario di Vercelli (l-Italja) fl-20 ta’ Lulju 2021 – UC vs Ministero dell'istruzione

18.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 422/6
            
         
      Talba għal deċiżjoni preliminari mressqa mit-Tribunale ordinario di Vercelli (l-Italja) fl-20 ta’ Lulju 2021 – UC vs Ministero dell'istruzione
      (Kawża C-450/21)
      (2021/C 422/09)
      Lingwa tal-kawża: it-Taljan
      
         Qorti tar-rinviju
      
      Tribunale ordinario di Vercelli
      
         Partijiet fil-kawża prinċipali
      
      
         Rikorrent: UC
      
         Konvenut: Ministero dell'istruzione
      
         Domandi preliminari
      
      
                  1)
               
               
                  Il-punt 1 tal-klawżola 4 tal-Ftehim qafas dwar xogħol għal terminu fiss, konkluż fit-18 ta’ Marzu 1999, li jinsab fl-Anness tad-Direttiva tal-Kunsill 1999/70/KE tat-28 ta’ Ġunju 1999 dwar il-ftehim qafas dwar xogħol għal żmien fiss konkluż mill-ETUC, mill-UNICE u miċ-CEEP (1), għandu jiġi interpretat fis-sens li jipprekludi leġiżlazzjoni nazzjonali, bħal dik li tinsab fl-Artikolu 1(121) tal-Liġi Nru 107/2015, li teskludi espressament ir-rikonoxximent u l-ħlas ta’ remunerazzjoni supplimentari speċifika ta’ EUR 500 favur il-persunal li jgħallem tal-Ministero dell’istruzione [il-Ministeru għall-Edukazzjoni] impjegat b’kuntratt għal żmien determinat, sa fejn din ir-remunerazzjoni supplimentari tikkostitwixxi remunerazzjoni għal korsijiet ta’ taħriġ u ta’ aġġornament unikament għall-persunal impjegat b’kuntratt għal żmien indeterminat?
               
            
                  2)
               
               
                  Remunerazzjoni komplementari ta’ EUR 500 fis-sena, bħal dik imsemmija fl-Artikolu 1(121) tal-Liġi Nru 171/2015 [u fl-Artikolu] 2 tad-Digriet Liġi Nru 22/2020 (magħrufa bħala “karta elettronika tal-għalliem”), intiża għax-xiri ta’ oġġetti u ta’ servizzi ta’ taħriġ, bil-għan li jintużaw għall-iżvilupp tal-kompetenzi prefessjonali u għax-xiri ta’ servizzi ta’ konnettività, hija inkluża fil-kundizzjonijiet tal-impjieg imsemmija fil-punt 1 tal-klawżola 4 tal-Ftehim qafas dwar xogħol għal terminu fiss?
               
            
                  3)
               
               
                  Jekk din l-allowance titqies li ma taqax taħt il-kundizzjonijiet tal-impjieg imsemmija hawn fuq, il-klawżola 6 tal-Ftehim qafas dwar xogħol għal terminu fiss, moqrija flimkien mal-artikolu 150 [TKE], mal-Artikolu 14 tal-Karta tad-Drittijiet Fundamentali tal-Unjoni Ewropea u mal-Artikolu 10 tal-Karta Soċjali Ewropea, għandha tiġi interpretata fis-sens li tipprekludi leġiżlazzjoni nazzjonali, bħal dik li tinsab fl-Artikolu 1(121) tal-Liġi Nru 107/2015, li tirriżerva biss għal ħaddiema b’kuntratt jew b’relazzjoni ta’ impjieg għal żmien indeterminat il-possibbiltà ta’ aċċess għall-finanzjament għat-taħriġ, minkejja li jkunu jinsabu f’sitwazzjoni komparabbli ma’ dik tal-għalliema għal żmien determinat?
               
            
                  4)
               
               
                  Fil-qasam tal-applikazzjoni tad-Direttiva 1999/70, il-prinċipji ġenerali tal-attwali dritt [tal-Unjoni Ewropea] fil-qasam tal-ugwaljanza, tal-ugwaljanza fit-trattament u tan-nondiskriminazzjoni fl-impjieg, stabbiliti fl-Artikoli 20 u 21 tal-Karta tad-Drittijiet Fundamentali tal-Unjoni Ewropea, fid-Direttiva tal-Kunsill 2000/43/KE tad-29 ta’ Ġunju 2000 li timplimenta l-prinċipju tat-trattament ugwali bejn il-persuni irrespettivament mill-oriġini tar-razza jew etniċità (2) u fid-Direttiva tal-Kunsill 2000/78/KE tas-27 ta’ Novembru 2000 li tistabbilixxi qafas ġenerali għall-ugwaljanza fit-trattament fl-impjieg u fix-xogħol (3) kif ukoll fil-klawżola 4 tal-Ftehim qafas dwar xogħol għal terminu fiss, għandhom jiġu interpretati fis-sens li jipprekludu regola bħal dik li tinsab fl-Artikolu 1(121) tal-Liġi Nru 107/2015, li tippermetti li jiġu ttrattati b’mod inqas favorevoli u li jiġu iddiskriminati fil-kundizzjonijiet tal-impjieg u fl-aċċess għal taħriġ, għar-raġuni biss li jkollhom relazzjoni għal żmien determinat, l-għalliema li jsibu ruħhom f’sitwazzjoni komparabbli ma’ dik ta’ għalliema għal żmien indeterminat, għal dak li jirrigwarda t-tip ta’ xogħol u l-kundizzjonijiet tal-impjieg, minkejja li jkunu wettqu l-istess kompiti u li jkollhom l-istess kompetenzi dixxiplinari, pedagoġiċi, metodoloġiċi-didattiċi, organizzattivi-relazzjonali u ta’ riċerka, miksuba permezz tal-akkumulazzjoni ta’ esperjenza ta’ tagħlim irrikonoxxuta mil-leġiżlazzjoni nazzjonali stess bħala ekwivalenti?
               
            
                  5)
               
               
                  Il-klawżola 6 tal-Ftehim qafas dwar xogħol għal terminu fiss, moqrija fid-dawl u fl-osservanza tal-prinċipji ġenerali tad-dritt [tal-Unjoni Ewropea] fis-seħħ fil-qasam tal-ugwaljanza, tal-ugwaljanza fit-trattament u tan-nondiskriminazzjoni fl-impjieg u tad-drittijiet fundamentali stabbiliti fl-Artikoli 14, 20 u 21 tal-Karta tad-Drittijiet Fundamentali tal-Unjoni Ewropea, għandha tiġi interpretata fis-sens li tipprekludi leġiżlazzjoni nazzjonali, bħal dik li tinsab fl-Artikolu 1(121) tal-Liġi Nru 107/2015 li tirriżerva biss għal ħaddiema b’relazzjoni ta’ impjieg għal żmien indeterminat il-possibbiltà ta’ aċċess għal taħriġ?
               
            
         (1)  GU Edizzjoni Speċjali bil-Malti, Kapitolu 5, Vol. 3, p. 368.
      
         (2)  GU Edizzjoni Speċjali bil-Malti, Kapitolu 20, Vol. 1, p. 23.
      
         (3)  GU Edizzjoni Speċjali bil-Malti, Kapitolu 5, Vol. 4, p. 79.